和鄭愚贈汝陽王孫家箏妓二十韻
作者：李商隱
朝代：唐

paragraphs: 冰霧怨何窮，秦絲嬌未已。
寒空煙霞高，白日一萬里。
碧嶂愁不行，濃翠遙相倚。
茜袖捧瓊姿，皎日丹霞起。
孤猿耿幽寂，西風吹白芷。
回首蒼梧深，女蘿閉山鬼。
荒郊白鱗斷，別浦晴霞委。
長彴壓河心，白道連地尾。
秦人昔富家，綠窗聞妙旨。
鴻驚雁背飛，象牀殊故里。
因令五十絲，中道分宮徵。
斗粟配新聲，娣姪徒纖指。
風流大堤上，悵望白門裏。
蠹粉實雌絃，燈光冷如水。
羌管促蠻柱，從醉吳宮耳。
滿內不埽眉，君王對西子。
初花慘朝露，冷臂淒愁髓。
一曲送連錢，遠別長於死。
玉砌銜紅蘭，粧窗結碧綺。
九門十二關，清晨禁桃李。